Document ID: 32010R0765
Publication Date: 2010-08-25

Title and Content:
NARIADENIE KOMISIE (EÚ) č. 765/2010
z 25 augusta 2010,
ktorým sa menia a dopĺňajú prílohy II a III k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí chlórtalonilu, klotianidínu, difenokonazolu, fenhexamidu, flubendiamidu, nikotínu, spirotetramatu, tiaklopridu a tiametoxamu v alebo na určitých produktoch
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1 písm. a),
keďže:
(1)
Maximálne hladiny rezíduí (maximum residue levels, MRL) chlórtalonilu, fenhexamidu a tiaklopridu sa stanovili v prílohe II a časti B prílohy III k nariadeniu (ES) č. 396/2005. MRL klotianidínu, difenokonazolu, flubendiamidu, spirotetramatu a tiametoxamu sa stanovili v časti A prílohy III k nariadeniu (ES) č. 396/2005. V prípade nikotínu sa dosiaľ nestanovili žiadne MRL a táto látka nebola ani zaradená do prílohy IV k nariadeniu (ES) č. 396/2005.
(2)
V kontexte postupu podľa smernice Rady 91/414/EHS z 15. júla 1991 o uvádzaní prípravkov na ochranu rastlín na trh (2) bola na účely povolenia používania prípravku na ochranu rastlín s obsahom účinnej látky difenokonazol určeným na ošetrovanie kvaky a okrúhlice podaná v súlade s článkom 6 ods. 1 nariadenia (ES) č. 396/2005 žiadosť o úpravu existujúcich MRL.
(3)
Pokiaľ ide o chlórtalonil, bola podaná takáto žiadosť o použitie na jačmeni. Vzhľadom na uvedenú žiadosť je nutné stanoviť MRL pre mäso, tuk, pečeň, obličky a mlieko z hovädzieho dobytka, ovcí a kôz, pretože obilniny sa používajú ako krmivo a rezíduá sa tak môžu vyskytovať v krmive pre tieto zvieratá. Pokiaľ ide o fenhexamid, bola podaná takáto žiadosť o použitie na šaláte. Pokiaľ ide o flubendiamid, bola podaná takáto žiadosť o použitie na baklažáne, tekvicovitých a fazuli so strukmi. Pokiaľ ide o spirotetramat, bola podaná takáto žiadosť o použitie na cibuli. Pokiaľ ide o tiakloprid, bola podaná takáto žiadosť o použitie na jahodách, pričom na túto kombináciu existuje taktiež kódex MRL. Pokiaľ ide o tiametoxam, bola podaná takáto žiadosť o použitie na mrkve. Vzhľadom na rezíduá klotianidínu pri používaní tiametoxamu je tiež potrebné upraviť MRL klotianidínu na mrkve.
(4)
V súlade s článkom 8 nariadenia (ES) č. 396/2005 príslušné členské štáty posúdili tieto žiadosti a zaslali Komisii hodnotiace správy.
(5)
Pokiaľ ide o nikotín vo voľne rastúcich hubách, Komisia dostala od členských štátov a prevádzkovateľov podnikov informácie, z ktorých vyplýva, že prítomnosť nikotínu vo voľne rastúcich hubách má za následok vyššie hladiny rezíduí, než štandardná MRL vo výške 0,01 mg/kg stanovená uvedeným nariadením.
(6)
Európsky úrad pre bezpečnosť potravín (ďalej len „úrad“) posúdil žiadosti a hodnotiace správy a preskúmal najmä riziká pre spotrebiteľov a tam, kde to bolo potrebné, aj pre zvieratá a vydal odôvodnené stanoviská k navrhovaným MRL (3). V prípade nikotínu požiadala Komisia úrad o vydanie stanoviska k rizikám, ktoré predstavujú rezíduá nikotínu v hubách pre verejné zdravie. Vzhľadom na naliehavý charakter žiadosti vydal úrad „stanovisko“, v ktorom sa odvoláva na niekoľko pochybností, a nie odôvodnené stanovisko (4). Tieto stanoviská a uvedené vyhlásenie zaslal Komisii a členským štátom a zverejnil ich.
(7)
Úrad dospel vo svojich odôvodnených stanoviskách k záveru, že všetky požiadavky na údaje boli splnené a že úpravy MRL požadované žiadateľmi boli prijateľné, pokiaľ ide o bezpečnosť spotrebiteľa, na základe posúdenia vystavenia spotrebiteľa pre 27 špecifických európskych spotrebiteľských skupín. Úrad zohľadnil najnovšie informácie o toxikologických vlastnostiach látok. Ani celoživotné vystavenie spotrebiteľov účinkom týchto látok prostredníctvom konzumácie akýchkoľvek potravín, ktoré môžu obsahovať tieto látky, ani krátkodobé vystavenie spôsobené extrémnou konzumáciou príslušných plodín nepreukázali, že existuje riziko prekročenia prijateľného denného príjmu (ADI) alebo akútnej referenčnej dávky (ARfD).
(8)
Pokiaľ ide o nikotín vo voľne rastúcich hubách, úrad zdôraznil, že jeho stanovisko bolo ovplyvnené niekoľkými pochybnosťami a obmedzeniami. Okrem vydania tohto vyhlásenia boli v roku 2009 zozbierané údaje z monitorovania s cieľom preskúmať prítomnosť tejto látky vo voľne rastúcich hubách. Z uvedených údajov, ktoré sa získali od členských štátov, prevádzkovateľov potravinárskych podnikov a od čínskej vlády, vyplynulo, že hladiny nikotínu prítomného vo voľne rastúcich hubách sú síce rôzne v závislosti od zdroja a druhu, ale v takmer všetkých vzorkách presiahli štandardnú MRL v hodnote 0,01 mg/kg. Tieto zistenia sú dôkazom nevyhnutnej prítomnosti nikotínu vo voľne rastúcich hubách, najmä v hríboch (Boletus edulis). Preto je vhodné stanoviť dočasné MRL nikotínu vo voľne rastúcich hubách na základe dostupných údajov z monitorovania, ako aj stanoviska úradu. Uvedené dočasné MRL by sa mali do dvoch rokov preskúmať, aby sa zhodnotili nové dostupné údaje a informácie vrátane akýchkoľvek vedeckých dôkazov o prirodzenom výskyte alebo tvorbe nikotínu vo voľne rastúcich hubách.
(9)
Na základe odôvodnených stanovísk a vyhlásenia úradu a vzhľadom na faktory týkajúce sa zvažovanej skutočnosti vhodné úpravy MRL spĺňajú požiadavky článku 14 ods. 2 písm. a) nariadenia (ES) č. 396/2005.
(10)
Nariadenie (ES) č. 396/2005 by sa preto malo zodpovedajúcim spôsobom zmeniť a doplniť.
(11)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,
PRIJALA TOTO NARIADENIE:
Článok 1
Prílohy II a III k nariadeniu (ES) č. 396/2005 sa menia a dopĺňajú v súlade s prílohou k tomuto nariadeniu.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 25. augusta 2010

Classification:
Level 1 Topics: 100147
100155
100160
100156
Level 2 Topics: 100244
100269
100249
100195
100250
Level 3 Topics: 138
2723
1277
1362
2090
2014
2711
All Topics: 1277
2711
2723
2739
2836
2985
3135
3469